Tisztelt Szülők!

Szeretnék bemutatkozni Önöknek iskolájuk „utazó” pszichológusaként, és rövid tájékoztatást adni arról, hogyan tudunk együttműködni, miben tudok segíteni. Örülök, hogy hasonló településeken/iskolákban dolgozhatok, mint ahol én is felnőttem, remélem, hasznára válhatok az egész közösségnek.

1993-ban szereztem pszichológus diplomát, azóta dolgoztam egészségügyben, felsőoktatásban és gyermekvédelmi területen is, ezek a tapasztalatok csak megerősítettek abban, hogy a problémákat jobb megelőzni, mint kezelni, az odafigyelés nem csupán az érintett gyereknek és családnak segít, hanem az osztály és iskolaközösség érdeke is.

Az iskolapszichológusok munkájának alapvető célja az iskola nevelő-oktató munkájának segítse és a gyermekek személyiségfejlődésének támogatása a primer prevenció (megelőzés) eszközeivel.

Ez többek között azt jelenti, hogy a felmerülő problémákat igyekszünk minél gyorsabban megoldani a gyermek legjobb érdeke szerint. Sok esetben megelőzhetőek illetve gyorsabban enyhíthetőek a testi-lelki tünetek a gyerekeknél, ha az őket otthon és az iskolában nevelő felnőttek megértik, értékelik és támogatják egymást, ha meg tudnak egyezni a - gyerek személyiségét is figyelembe vevő - célokban és módszerekben.

Ebben a folyamatban tudok közreműködni tanácsadással vagy közvetítéssel a **szülők és pedagógusok számára**. A konzultáció célja a gyermek legjobb érdekének megfelelő aktuális tennivalók egyeztetése, tisztázása; egyes nevelési elemek, szabályok megváltoztatása; meglévő szakvélemények értelmezése, esetleges továbbirányítás szükségességének megbeszélése.

Pedagógus kezdeményezésekor választható hogy először csak vele konzultálok, vagy együtt jönnek a szülővel (pedagógus szervezésében).

A szülők közvetlenül is kérhetnek egyéni/családi időpontot tőlem személyesen az iskolában vagy e-mail útján. A **gyerekekkel való személyes munkám előfeltétele a szülő hozzájárulása és közreműködése**. A nyilatkozatok formanyomtatványait a közeljövőben elkészítjük és hozzáférhetővé tesszük.

A konzultáció nem jelent pszichoterápiát sem a gyerek, sem a család vonatkozásában, arra a pedagógiai szakszolgálatnál van mód előjegyzés alapján.

Ebben a félévben a gyerekeknek egy tanórai beszélgetés keretében, pedagógus jelenlétében tervezek bemutatkozni, aminek kizárólag a megismerkedés lesz a célja.

Szívesen venném a szülői munkaközösségek megkeresését is, ha megosztanák tapasztalataikat, meglátásaikat, igényeiket. Igyekszem megragadni a lehetőségeket, hogy személyesen is bemutatkozhassam a közeljövőben, ennek módja iskolánként eltérő lesz, amiről a honlapokon és az iskolákban is tájékoztatjuk Önöket.

**Elérhetőségeim:**

Személyesen: a csatolt órarend szerinti fogadóórán vagy előzetes bejelentkezéssel (e-mailben vagy az osztályfőnökökön keresztül) konzultációra

E-mail: iskola.pszichologus.kosd@gmail.com

Telefon: 27-566-770

Nyílt alkalmakon:

**Délután:** 2015. november 10., november 24., december 08. 13-16 óráig

**Délelőtt:** 2015. november 17., december 01., 8-11 óráig

Az eredményes közös munkában bízva, üdvözlettel,

 Koch Mónika Rita